《钤辖冒上閤就移知雄州》
宋代·宋祁

聚散非一端，贤逸难两遂。
拥节北临边，安得久交臂。
此行讵不远，印瑞三且二。
背剑车炙輠，径秦骖舞辔。
雄州乃剧藩，喉领塞南地。
译通老上庭，道系单于使。
适馆授主粲，乘韦交客贽。
列戍俨趋风，诸将走咨事。
应变君所长，立功今可冀。
君家诚易知，世烈在青史。
齐楚异姓王，阴邓后家里。
券字金对行，戟带霞交尾。
濬源无近波，高峰本洪址。
行矣励壮猷，公侯当复始。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。